Σε άμεση νομοθετική ρύθμιση για τα αδέλφια που σπουδάζουν στα πανεπιστήμια προχωρά το υπουργείο Παιδείας, δίνοντάς τους τη δυνατότητα να παραμένουν στον τόπο διαμονή τους.

«Είναι απαράδεκτο μία οικογένεια να συντηρεί δύο και τρία σπίτια. Μία αριστερή κυβέρνηση με ευαισθησίες πρέπει να το λύσει αυτό. Θα νομοθετήσουμε άμεσα, ώστε καμία οικογένεια δεν θα συντηρεί πάνω από ένα σπίτι εκτός από αυτό που μένουν» ανέφερε ο υπουργός Παιδείας, διευκρινίζοντας ότι αυτό θα ισχύσει από το δεύτερο εξάμηνο, μετά τον Φεβρουάριο.

Αναπτύσσοντας τους άξονες του υπουργείου του για την εκπαιδευτική μεταρρύθμιση, κατά τη διάρκεια της συζήτησης του κρατικού προϋπολογισμού στην Ολομέλεια της Βουλής, ο κ. Γαβρόγλου μίλησε για ένα ρεαλιστικό σχέδιο με συγκεκριμένη προοπτική που γίνεται μετά από πολλά χρόνια, με αυξημένα κονδύλια για την παιδεία κατά 3,6% φέτος.

«Πρώτη φορά μετά το 2011 και για δύο συνεχόμενες χρονιές, πέρυσι και φέτος, αυξήσαμε τις δαπάνες και αυτό δίνει τη βεβαιότητα ότι αυτά που προγραμματίζουμε θα μπορέσουμε να τα υλοποιήσουμε» τόνισε ο κ. Γαβρόγλου.

Παράλληλα, ο υπουργός Παιδείας έδωσε έμφαση στο μεταρρυθμιστικό σχέδιο για την υποχρεωτική 14χρονη εκπαίδευση που θα υλοποιηθεί σε βάρος τριετίας, στην αναβάθμιση και ενίσχυση των ολοήμερων σχολείων, αλλά και στη νέα φιλοσοφία «η τσάντα να μένει στο σχολείο ένα Σαββατοκύριακο». «Δεν έχει μόνο συμβολικό χαρακτήρα, αλλά πρέπει να δώσουμε το μήνυμα στις οικογένειες ότι τα παιδιά μπορούν να κάνουν πολύ περισσότερα και καλύτερα πράγματα τον ελεύθερο τους χρόνο από το να διαβάζουν» πρόσθεσε.

Επίσης, αναφέρθηκε στο μεγάλο μεταρρυθμιστικό σχέδιο για το λύκειο, ειδικότερα για τη Γ' λυκείου, με τη δραματική μείωση των μαθημάτων και την αύξηση των ωρών διδασκαλίας, ενώ στάθηκε ιδιαίτερα στην ενίσχυση και βελτίωση των δομών για την εκπαίδευση των παιδιών με ειδικές ανάγκες.

Κλείνοντας, ο κ. Γαβρόγλου σημείωσε ότι σήμερα ξεκινά η δημόσια διαβούλευση του νομοσχεδίου για την ίδρυση του Πανεπιστημίου Δυτικής Αττικής με νέα τμήματα υψηλού επιπέδου και προγράμματα σπουδών, το οποίο, όπως είπε, θα παίξει πρωτοποριακό ρόλο στη λειτουργία των δομών των ΤΕΙ.